A Tanács 1098/98/EK rendelete

(1998. május 25.)

a komlóra vonatkozó különleges ideiglenes intézkedések bevezetéséről

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre,

tekintettel a komló piacának közös szervezéséről szóló, 1971. július 26-i 1696/71/EGK tanácsi rendeletre [1] és különösen annak 16a. cikkére,

tekintettel a Bizottság javaslatára,

mivel az 1696/71/EGK rendelet 16a. cikke előírja, hogy túlkínálat esetén a Bizottság javaslatára a Tanács minősített többséggel megfelelő intézkedéseket hozhat a termelési potenciált illetően; mivel jelenleg a komlópiacot túlkínálat jellemzi, amely konjunkturális és strukturális okokra vezethető vissza;

mivel a termelői csoportok célja a termelés hozzáigazítása a piaci igényekhez; mivel a támogatás legfeljebb 20 %-át használhatják fel az e célt szolgáló intézkedésekre; mivel a termelői csoportok rugalmasságának növelése céljából biztosítani kell, hogy lehetőségük legyen a komlótermő területek átmeneti pihentetésére és/vagy végleges kivágására; mivel ezek az intézkedések kiegészítik a fent említett rendelet 7. cikke (1) bekezdésének b) pontjában felsorolt különleges intézkedéseket;

mivel a komló termelési és értékesítési feltételei, és ezzel az ágazat gazdasági életképessége tagállamonként eltérő; mivel emiatt az adott tagállamnak kell döntenie, a különleges intézkedések alkalmazásáról;

mivel az átmeneti területpihentetés és/vagy a végleges kivágás csak bizonyos feltételek teljesülése esetén engedélyezhető, különösen akkor, ha az átmeneti területpihentetési támogatások felhalmozódása nem történik meg, valamint a területek 2002-ig történő csökkentése kötelezettségének teljesülése esetén; mivel ezzel kapcsolatosan költségek merülnek fel; mivel ezeket a költségeket, csakúgy, mint a bevételkieséseket, részben ellensúlyozni kell egy, a hektáronkénti támogatásnak megfelelő összeg kifizetésével egy korlátozott időszakra; mivel azt is elő kell írni, hogy ilyen esetben a be nem takarított termőterületek után átmenetileg szintén a támogatás mértékével megegyező összeg engedélyezhető; mivel az ellenőrzés hatékonysága érdekében meg kell határozni azt a minimális termelési területet, amelyre ezek az intézkedések alkalmazhatók;

mivel az intézkedések alkalmazásának hatékony ellenőrzése érdekében célszerű rögzíteni a termelői csoportok és a tagállamok hatáskörrel rendelkező hatóságainak feladatait, és megadni a felhatalmazást a Bizottságnak, hogy fogadja el az alkalmazás részletes szabályait,

ELFOGADTA EZT A RENDELETET:

1. cikk

Az 1696/71/EGK rendelet 7. cikke (1) bekezdésének b) pontjában megfogalmazott célokon túlmenően a termelői csoportok termelésüknek együttesen a piaci követelményekhez igazítása és javítása érdekében átmeneti területpihentetést és/vagy végleges kivágást is alkalmazhatnak.

2. cikk

(1) Azokban a tagállamokban, amelyek az átmeneti területpihentetés és/vagy végleges kivágás alkalmazása mellett döntenek, azoknak a termelőknek, akik ezen eszközhöz folyamodnak, az 1998. évi betakarítástól a 2002. évi betakarításig bezárólag azon támogatásnak megfelelő összeg fizethető ki, amelyet akkor kaptak volna, ha az adott területet betakarították volna, amennyiben vállalják, hogy nem terjesztik ki a komlótermesztést gazdaságuk egyéb területeire. Az átmenetileg pihentetett területek után a termelők nem részesülhetnek egyéb közösségi támogatásban.

Az átmeneti területpihentetést és/vagy végleges kivágást alkalmazó termelői csoportoknak a 2003. évi betakarítási időszakban művelés alá vont komlótermő területének kisebbnek kell lennie, mint az 1997. évi betakarítási időszakban művelés alá vont terület volt.

(2) A termelői csoportok határozzák meg azt a legkisebb mezőgazdasági parcellaméretet, amelyre támogatási kérelem nyújtható be. Ez a legkisebb parcellaméret nem lehet 0,3 hektárnál kisebb.

(3) A termelői csoportok további feltételeket is meghatározhatnak, amelyeket tagjaiknak az átmeneti területpihentetés és/vagy végleges kivágás esetén be kell tartani.

(4) Az átmenetileg pihentetett és/vagy véglegesen kiirtott területeket legkésőbb a betakarítási év május 31-éig be kell jelenteni a hatáskörrel rendelkező hatóságoknak. Az 1998. évi betakarítási évben a bejelentésre 1998. június 30-áig lehetőség van. A hatáskörrel rendelkező hatóságok ezután a következő feltételek teljesülését ellenőrzik:

- a komlókarók karbantartása, átmeneti területpihentetés esetén,

- a komlókarók eltávolítása, végleges kivágás esetén,

- tartós füvesítés a talajtermékenység javítása érdekében.

3. cikk

Az e rendelet végrehajtására szolgáló részletes szabályokat a Bizottság az 1696/71/EGK rendelet 20. cikkével összhangban fogadja el.

4. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet az 1998. évi betakarítástól a 2003. évi betakarításig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. május 25-én.

a Tanács részéről

az elnök

J. Cunningham

[1] HL L 175., 1971.8.4., 1. o. A legutóbb az 1554/97/EK rendelettel (HL L 208., 1997.8.2., 1. o.) módosított rendelet.

--------------------------------------------------